Søren Gade (V), 2005-10-11:
Der var selvfølgelig nogle spørgsmål, nogle bemærkninger, og jeg vil prøve at svare dem her.
Den socialdemokratiske ordfører, hr. Per Kaalund, var inde på værnepligten generelt, og der må jeg jo sige, at værnepligtsdebatten, uanset om man er for eller imod, i hvert fald er udskudt nu til udgangen af 2009, idet vi i aftalen af den 10. juni 2004 i forligskredsen er enige om at opretholde en værnepligt på de præmisser, som bl.a. også er skitseret i lovforslaget her.
Det er sådan, at til hr. Per Kaalunds bemærkninger omkring Værnepligtsrådet kan jeg sige, at jeg selvfølgelig er villig til i forligskredsen at se på den ordning, Værnepligtsrådet nu skal arbejde under, således at jeg, hvis der er behov for justeringer, selvfølgelig er rede til at diskutere det.
Det er sådan, at når vi reducerer værnepligten fra primært at være 8-12 måneder til at være 4 måneder, så har det og skal det også have en konsekvens for den måde, som Værnepligtsrådet arbejder på.
Det er en lille smule svært at være elevrådsformand, hvis ikke man ikke længere går på skolen, og det samme gør sig gældende for Værnepligtsrådet.
Til SF's ordfører vil jeg sige, at jeg selvfølgelig accepterer og respekterer, at SF er bekymret over ressortflytningen, men det er sådan, at det faktisk er praksis.
Det er sådan, at er der spørgsmål i løbet af processen, og når vi har fået ressortoverførslen udmøntet,
jamen så er jeg villig til selvfølgelig at stille op og sige, hvordan vi nu behandler ressortoverførslen under Forsvarsministeriet.
Det er sådan, at det er almindelig praksis, og det har været en dyr ordning at have den liggende delt mellem to ministerier.
Så vil jeg også godt til SF's ordførers bemærkninger om den her krigssoldat, som SF's ordfører var inde på, sige, at den nye værnepligt ikke giver en fuldt uddannet soldat efter 4 måneder.
Den nye værnepligt lægger jo netop op til, at man efter hjemsendelsen efter 4 måneder kan bistå ved eventuelle katastrofer, som måtte opstå i Danmark – det kunne være miljøkatastrofer, det kunne være brand, og det kunne være andre ting.
Hvis man skal bruge en fuldt uddannet soldat, kræves der yderligere 9 måneders tjeneste, og de 9 måneders tjeneste er altså frivillig.
Og til Enhedslistens ordfører, hr. Frank Aaen, vil jeg sige, at der var en lille misforståelse: Værnepligtige bliver ikke udsendt til international tjeneste.
Man kan melde sig som frivillig værnepligtig, og så kan man tegne en kontrakt, og efter yderligere 9 måneders tjeneste er man så det, der hedder professionel soldat, og bliver udsendt.
Så det er vigtigt at understrege: Værnepligtige bliver ikke udsendt til international tjeneste.
Så er det sådan, at hr. Frank Aaen er en lille smule bekymret over, om Forsvarets Dag nu bliver et rent reklamefremstød.
Jeg kan give hr. Frank Aaen det tilsagn, at Forsvarsudvalget vil blive inviteret til en af de første forsvarsdage, hvor dets medlemmer ved selvsyn så kan konstatere, hvordan dagen forløber.
Det er klart, at der kan være noget, der skal justeres, men der er tale om én dag, og derfor må jeg sige til hr. Frank Aaen, at de sådan helt store debatter skal man nok ikke regne med at finde på Forsvarets Dag, men der vil selvfølgelig være mulighed for at stille spørgsmål.
Så er det også vigtigt at sige, at ordningen for militærnægtere jo stadig væk findes.
Hvis det er nogle unge meget magtpåliggende slet ikke at møde op, har man i et demokrati som Danmark stadig væk mulighed for at, hvad skal vi sige, erklære sig militærnægter.
Det er vigtigt for mig at understrege, at lovforslaget, i hovedtræk er en konsekvens af aftalen om forsvarets ordning 2005-2009, hvori SF og Enhedslisten jo ikke indgår.
Der blev det aftalt at indføre Forsvarets Dag.
Den socialdemokratiske ordfører, hr. Per Kaalund, sagde, at det var Socialdemokraternes forslag.
Hr. Per Kaalund er en meget beskeden mand, for det var faktisk hr. Per Kaalunds forslag under en af forhandlingerne, som egentlig er skyld i, at vi behandler forslaget her i dag.
Formålet har vi hørt om, det er selvfølgelig at øge antallet af frivillige værnepligtige og samtidig styrke rekrutteringen til forsvaret generelt – ikke mindst rekrutteringen af kvinder.
Det er meget vigtigt, at de ansatte i forsvaret afspejler befolkningssammensætningen i det øvrige samfund.
Det er sådan, at Forsvarets Dag planlægges gennemført på Høvelte Kaserne, Antvorskov Kaserne, Flyvestation Aalborg, Beredskabscenter Herning, Bülows Kaserne i Fredericia og Almegaards Kaserne på Bornholm.
Som sagt er det noget nyt for forsvaret, og dagen vil blive implementeret fra januar 2006.
Jeg vil også sige, at der er nogle andre justeringer i relation til lovforslaget her, som er en række konsekvensrettelser, som følge af at ressortansvaret på værnepligtsområdet er ændret.
Med indførelsen af Forsvarets Dag sker der for mig at se også en tiltrængt fornyelse af sessionsområdet og den måde, hvorpå de unge informeres om mulighederne i så vel forsvaret som redningsberedskabet og hjemmeværnet.